**Andreas Faehlmann** (ka **Andrei Faehlmann**, **Fahlmann**, **Faelmann**; 27. juuni 1898 Vladivostok, Venemaa – 10. aprill 1943 Coswig, Saksamaa) oli Eesti olümpiamedalivõitja, lennundusinsener ja purjetaja. Ta võitis 1928. aasta Amsterdami suveolümpial purjetamises Eesti meeskonna koosseisus pronksmedali.

Elulugu
-------

Andreas Faehlmann sündis 27. juunil 1898. aastal Vladivostokis. Ta kolis Eestisse 1905. aasta sügisel ning elas Tallinnas 30. maini 1915. Faehlmann õppis aastatel 1909-1915 Tallinna Toomkoolis. Esimese maailmasõja ajal asus ta väeteenistusse Peterburis, kus lõpetas 1917. aastal mereväekooli. Peterburis hakkas tegelema ka purjespordiga.

Faehlmann naasis Eestisse 8. oktoobril 1920 ja töötas ajakirjanikuna Tallinnas ajalehe Rigasche Rundschau juures. Eesti kodakondsuse sai ta 17. juulil 1922 ja abiellus Alice Indermittega 1923. aastal.

Andreas Faehlmann võttis 1928. aastal Saksa kodakondsuse ning kolis Saksamaale, kus asus 1929. aasta mais õppima Rostocki Ülikoolis merendust (õpingud katkesid 1931. aastal). 1933. aastast töötas Focke-Wulfi ettevõttes lennukidisainerina.

Andreas Faehlmann suri 1943. aastal 44-aastasena Saksamaal.

1928. aasta suveolümpiamängud
-----------------------------

Andreas Faehlmann võistles 1928. aasta suveolümpiamängudel Eesti paadi Tutti V meeskonnas. Paadi omanik oli Emil Fahle, kes tellis selle Rootsi jahtlaevade disaineri Gustav Estlanderi firmast. Purjed pärinesid Inglismaalt. Fahle komplekteeris ka meeskonna ning kattis paadi ja meeskonna olümpiamängudele saatmise kulud. Kuna enne seda oli paadi omanikul olnud juba neli Tutti-nimelist alust, sai viies paat nimeks Tutti V.

Meeskonda kuulusid lisaks Andreas Faehlmannile tema vend Georg Faehlmann, William von Wirén, Eberhard Vogdt ja meeskonna kapten Nikolai Vekšin. Andreas ja Georg Faehlmann oli esimene Eesti sportlastest vendade paar, kes võitis olümpiamedali.

### Võistluste kulg

Võistlused toimusid 2.-9. augustini 1928 Zuidersee lahel. 6-meetriste paatide klassis osales 13 riiki. Võistlussõidud kestsid keskmiselt 2-3 tundi päevas. Kõige pikem oli võistluste viimane, 7. päev. Näiteks Eesti meeskond, kes saavutas sel päeval III koha, oli võistlusrajal 4 tundi 37 minutit. Viimasena lõpetanud rootslastel kestis võistluspäev üle 9 tunni.

Esimese päeva lõpetas Eesti paatkond VI kohaga. Sama tulemus saadi ka teisel võistluspäeval. Kolmandal päeval saavutati II ja neljandal III koht.

Reeglid nägid ette, et võistlust said jätkata vaid need, kes olid esimesel neljal päeval saavutanud vähemalt ühe poodiumikoha. Selliseid võistkondi oli seitse: Norra, Taani, Eesti, Holland, Belgia, USA ja Rootsi. Viies võistluspäev õnnestus eestlastel võita. Kahel viimasel võistluspäeval lõpetati mõlemad sõidud kolmandana ning kokkuvõttes saavutati Norra ja Taani järel III koht.

### Võistluste järelkaja

1928. aasta olümpiamängudel anti meeskondlikel võistlustel kogu meeskonna peale välja üks medal. Tutti V meeskond otsustas selle anda suurtoetajale Emil Fahlele. Eestimaa jahtklubi korraldas olümpiasangaritele 29. augustil 1928 piduliku vastuvõtu, kinkides nii jahi omanikule kui ka meeskonnale klubi mälestusmärgid.

Isiklikku
---------

Andreas Faehlmann oli Tallinnas sündinud baltisaksa kapteni Rudolph Carl Axel Faehlmanni poeg. Tema vanaonu oli kirjamees ja arst Friedrich Robert Faehlmann.

Viited
------

1. 1 2  Andreas, Faehlmann. Eesti Entsüklopeedia, vaadatud 18.04.2023
2. 1 2 3  Eesti spordi biograafiline leksikon, vaadatud 18.04.2023
3. 1 2  Kodakondsuse toimik. Faehlman, Andrei Rudolfi p. ERA.14.12.3234
4. 1 2  Spordiajaloo uurijad kergitasid varjuloore kadunud sportlastelt, Lõunaleht, nr. 47, 10.12.2015, lk 10
5. ↑  Immatrikulation von Andreas Faehlmann, vaadatud 18.04.2023
6. 1 2  1928. aasta OM purjetamise pronks sai väärika tähistuse, Märjamaa Nädalaleht, nr. 25, 27.07.2022, lk 2
7. ↑  Purjetusvõistlused. "Tutti 5" võitis pronksmedali, Eesti Spordileht, nr. 26/27, 17.08.1928, lk 6
8. ↑   Ninth Olympiad, Being the Official Report of the Olympic Games of 1928 Celebrated at Amsterdam. Netherlands Olympic Committee Official Report of the 1928 Olympic Games, vaadatud 18.04.2023
9. ↑  Olümpiawõitja "Tutti 5" austamine, Päewaleht, nr. 235, 30.08.1928, lk 4

Välislingid
-----------

* Biograafia ESBL-is
* Andreas Faehlmann veebisaidil Olympedia (inglise) Muuda Vikiandmetes